N Á R O D N Á R A D A  S L O V E N S K E J R E P U B L I K Y

––––––––––––––––––––––––––––––––––––––––––––––––––––––––

III. volebné obdobie

N á v  r h

Ústavný zákon

o skrátení volebného obdobia Národnej rady Slovenskej republiky

z ................................. 2005

Národná rada Slovenskej republiky sa uzniesla na tomto ústavnom zákone:

Čl. 1

1. Volebné obdobie Národnej rady Slovenskej republiky zvolenej v roku 2002 sa skončí dňom volieb do Národnej rady Slovenskej republiky.
2. Voľby do Národnej rady Slovenskej republiky sa vykonajú  dňa 10. júna 2006.

Čl. 2

Tento ústavný zákon nadobúda účinnosť dňom vyhlásenia.

D O L O Ž K A  Z L U Č I T E Ľ N O S T I

1. Navrhovateľ: Tibor Cabaj, poslanec Národnej rady Slovenskej republiky

2. Názov návrhu zákona: Ústavný zákon o skrátení volebného obdobia Národnej rady

Slovenskej republiky

3. V práve Európskej únie problematika návrhu zákona: nie je upravená

4. Návrh zákona svojou problematikou: n e p a t r í medzi prioritné oblasti aproximácie

práva

5. Charakteristika právnych noriem Európskej únie, ktorými je upravená problematika návrhu zákona: nie je upravená v práve Európskych spoločenstiev; nie je upravená v práve

Európskej únie

7. Vyjadrenie stupňa kompatibility s právom Európskej únie: vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ

D ô v o d o v á s p r á v a

A. Všeobecná časť

Predčasnými voľbami do Národnej rady Slovenskej republiky konanými v roku 1994 sa termín parlamentných volieb posunul na 30. septembra a 1. októbra, čím sa výrazne skrátilo obdobie medzi parlamentnými voľbami a komunálnymi voľbami.

Júnový termín parlamentných volieb je opodstatnený i tým, že novej vláde sa vytvorí dostatočný časový priestor na predstúpenie pred Národnú radu Slovenskej republiky so svojím programovým vyhlásením a žiadosťou o vyslovenie dôvery, ako aj na prípravu návrhu zákona o štátnom rozpočte na rok 2007, ktorý je vláda povinná predložiť do Národnej rady Slovenskej republiky do 15. októbra 2006.

Napriek mnohým diskusiám o výhodnosti júnového termínu konania parlamentných volieb, doteraz Národná rada Slovenskej republiky nebola schopná prijať takúto legislatívnu úpravu.

Júnový termín parlamentných volieb zároveň vytvára dostatočný priestor na prípravu volieb primátorov, starostov a poslancov obecných a mestských zastupiteľstiev, ktoré sa budú konať na jeseň 2006.

Voľby do Národnej rady Slovenskej republiky sa konali v dňoch 20. a 21. septembra 2002. Vzhľadom na čl. 30 ods. 2 Ústavy Slovenskej republiky nemožno volebné obdobie predĺžiť, preto najbližšie voľby do Národnej rady Slovenskej republiky v zmysle zákona 333/2004 Z. z. o  voľbách do Národnej rady Slovenskej republiky by sa mali konať v sobotu 16. septembra 2006.

Vzhľadom na skutočnosť, že 15. septembra 2006 ( t.j. v piatok) je deň pracovného pokoja (tým sa vytvára 3 – dňové pracovné voľno), bolo by vhodné termín konania volieb do Národnej rady Slovenskej republiky upraviť tak, aby sa vytvorili čo najlepšie podmienky pre účasť voličov na voľbách do Národnej rady Slovenskej republiky.

Vychádzajúc z uvedených skutočností sa navrhuje skrátiť III. volebné obdobie Národnej rady Slovenskej republiky a vypísať parlamentné voľby v navrhovanom termíne.

Realizácia predloženého návrhu ústavného zákona nie je spojená s mimoriadnymi výdavkami, pretože v roku 2006 sú plánované voľby do Národnej rady Slovenskej republiky. Predložený návrh ústavného zákona nemá vplyv na zamestnanosť ani na tvorbu pracovných miest. Návrh je v súlade s Ústavou Slovenskej republiky.

Osobitná časť

*K článku I.*

V uvedenom článku sa konštitutívnym spôsobom konštatuje skrátenie III. volebného obdobia Národnej rady Slovenskej republiky k termínu uskutočnenia nových parlamentných volieb.

*K článku II.*

Vzhľadom na skutočnosť a jednoduchosť predkladaného návrhu nie je potrebné stanoviť legislakačnú lehotu. Z toho dôvodu sa navrhuje nadobudnutie účinnosti ústavného zákona dňom vyhlásenia v zbierke zákonov.